# Eduard Pujol i Bonell

Eduard Pujol i Bonell (Martorell, 13 d'octubre de 1969) és un periodista i polític català.

## Biografia

Va iniciar la seva trajectòria personal a Ràdio Martorell. Va ser redactor d'esports per a Catalunya Ràdio durant 9 anys, i va col·laborar amb Jordi Basté al programa No ho diguis a ningú de la mateixa emissora (2000-2004). Va treballar també al Futbol Club Barcelona com a director de continguts i al departament de premsa. Va començar a col·laborar a RAC 1 el 2010, i va passar a ser-ne director el 2012, substituint Eugeni Sallent.
El 2017, Pujol va deixar el càrrec per formar part de la candidatura Junts per Catalunya per les eleccions al Parlament de Catalunya de 2017, on va ocupar el 8è lloc per Barcelona. Fou escollit diputat. Forma part del grup impulsor de la Crida Nacional per la República.

### Acusacions d'assetjament sexual

El 26 d'octubre de 2020 es feia públic que estaria implicat en diversos casos d'assetjament sexual, va renunciar al seu escó al Parlament de Catalunya on, a més a més, desenvolupava les funcions de portaveu del seu grup parlamentari. També va ser temporalment suspesa la seva militància a Junts per Catalunya.
Uns dies més tard la periodista Núria Casas publicava una carta on donava a conèixer diverses situacions en què Pujol estaria implicat com a assetjador. També denunciava que quan ho va explicar no se li va donar prou importància al seu relat com a víctima.
El 3 de novembre a través d'un vídeo el mateix Eduard Pujol anunciava que no tenia cap constància de procediments legals contra la seva persona i que totes les acusacions eren falses i infundades.
A finals de juny de 2021 el seu partit es disculpava i li aixecava la suspensió de militància després que no prosperés cap denúncia penal contra Pujol.

## Referències

* ↑ «Eduard Pujol i Bonell». Enciclopèdia de l'esport català. Barcelona: Grup Enciclopèdia Catalana.
* ↑ Nadia Mata. «El periodista Eduard Pujol pronunciarà la conferència institucional de la diada de Sant Jordi a Vilafranca». RTV Vilafranca, 22-03-2016. [Consulta: 18 novembre 2017].
* 1 2 «Eduard Pujol deixa la direcció de RAC1 per incorporar-se a la llista de Junts per Catalunya». Ara, 17-11-2017 [Consulta: 18 novembre 2017].
* ↑ «Composició del Parlament - Resultats provisionals - Eleccions al Parlament de Catalunya 2017». Arxivat de l'original el 2017-12-22. [Consulta: 22 desembre 2017].
* ↑ «Junts per Catalunya, la llista del PDECat que liderarà Puigdemont». VilaWeb, 13-11-2017 [Consulta: 13 novembre 2017].
* ↑ Font Ribas, Marc «Qui són i d'on vénen els diputats del nucli dur de Puigdemont». Sentit Crític, 04-02-2018.
* ↑ Esculies, Joan «Opinió | La Crida Nacional, el ‘melting pot’ independentista». El País, 21-07-2018.
* ↑ Lasalas, Marta «Pujol deixa el Parlament i JxCat per "conducta sospitosa d'assetjament sexual"». El Nacional, 26-10-2020 [Consulta: 26 octubre 2020].
* ↑ «JxCat suspèn Eduard Pujol per possibles casos d'assetjament sexual». 324.cat, 26-10-2020 [Consulta: 26 octubre 2020].
* ↑ Casas, Núria «Carta a un assetjador». El Nacional, 28-10-2020 [Consulta: 3 novembre 2020].
* ↑ «Eduard Pujol niega las acusaciones de acoso sexual y estudia acciones legales». El Periódico, 03-11-2020 [Consulta: 3 novembre 2020].
* ↑ Orriols Guiu, Núria «Eduard Pujol afirma que la restitució com a militant de JxCat és un "primer pas" per rehabilitar la seva imatge». Diari Ara, 29-06-2021 [Consulta: 8 juliol 2021].